Imtella' Diċembru 17, 2021 - Aġġornata 17 Ta' Diċembru, 2021 9:10am Nutar kien ikkundannat sentejn ħabs, kellu l-warrant sospiża għal 5 snin u spiċċa b'interdizzjoni ġenerali perpetwa wara li nstab ħati ta' kompliċità fi frodi waqt li r-raġel li nstab ħati tal-frodi ġie kkundannat 20 xahar ħabs sospiżi għal 4 snin. Iż-żewġt irġiel huma n-Nutar Peter Falzon, magħruf ukoll bħala Pierre, ta' 61 sena minn Ħ'Attard u Peter Agius ta' 51 sena min-Naxxar. In-Nutar Falzon kien mixli li f'Mejju 2009, u fil-jiem, xhur u snin ta' qabel, iffalsifika dokumenti pubbliċi u għamel użu minn dokument iffalsifikat kif ukoll li fis-27 ta' Diċembru 2007 għen lil Agius jagħmel qligħ ta' €86,186 b'dannu għal Geot Developments Limited, Mary Violet Mifsud u/jew Ronald Mifsud, it-tnejn mill-Ħamrun. Min-naħa tiegħu, Agius kien mixli li fis-27 ta' Diċembru tal-2007 iffroda lill-imsemmijin kumpanija u persuni u li għen lin-Nutar Falzon f'dan il-qerq. Mill-provi li tressqu quddiem il-Maġistrat Rachel Montebello rriżulta li n-Nutar Falzon ippubblika kuntratt fejn Agius biegħ penthouse f'Raħal Ġdid lil Mary Violet Mifsud f'isem l-imsemmija kumpanija. Il-post kien milqut minn ipoteka speċjali favur il-Bank HSBC iżda fil-kuntratt tal-bejgħ ġie ddikjarat li dan kien trasferit lil Mifsud bħala liberu u frank. Il-fond kien ġie ipotekat minn Mifsud a favur il-kumpanija Terranova Properties Limited bl-ammont li kellu jitħallas kellu jkun ta' €65,000. Madankollu rriżulta li l-Bank HSBC qatt ma ta l-kunsens għat-tnaqqis tad-drittijiet ipotekarji tiegħu fejn kienet in-Nutar Elena Farrugia, li tqabbdet mill-kumpanija Terranova biex tirreġistra l-ipoteka, li ndunat mir-riċerki. Għalkemm iż-żewġ akkużati ċaħdu li wettqu xi irregolarità, il-Maġistrat Montebello qalet li l-provi juru mod ieħor. Ma kellu ebda setgħa li jbigħ u mexa b'ingann Hija sostniet li Agius kien jaf tajjeb li ma kellu l-ebda setgħa li jbigħ l-appartamenti jew garaxxijiet li ġew żviluppati bi sħab bejnu u bejn il-kumpanija Geot Developments Limited. Il-Maġistrat Montebello qalet li Agius mexa b'ingann fil-konfront tal-kumpanija Geot kif ukoll fil-konfront ta' Mary Violet Mifsud meta deher fuq l-att ta' bejgħ tal-penthouse u ta tagħrif falz dwar il-kapaċità rappreżentattiva tiegħu u tas-setgħa li kellu biex jittrasferixxi l-fond. Hija żiedet li Mifsud ġiet ingannata sabiex tidħol f'kuntratt ma' persuna li ma kinitx awtorizzata tbiegħilha l-penthouse bil-konsegwenza li sofriet telf patrimonjali meta ħallset prezz għal xiri mhux awtorizzat ta' dan il-fond. Dwar in-Nutar Falzon qalet li dan kien kompliċi fil-frodi għax għamel dikjarazzjonijiet foloz fil-kuntratt tas-27 ta' Diċembru 2007 kif ukoll fl-awtentikar tal-fotokopja tar-riżoluzzjoni tal-kumpanija Geot. Hija qalet li huwa kien jaf li d-dikjarazzjoni li tinsab fir-riżoluzzjoni dwar id-delega mogħtija lil Agius biex jidher għall-kumpanija Geot ma kinitx veritiera bħalma kien jaf li Agius ma kellux ir-rappreżentanza leġittima biex jidher għall-kumpanija. Il-Maġistrat Montebello rrimarkat li l-vittmi ma sofrewx danni grazzi għan-Nutar Elena Farrugia li wettqet xogħolha kif suppost. Intant, in-Nutar Falzon appella mis-sentenza u għaldaqstant is-sentenza mogħtija għalissa mhix effettiva. Il-prosekuzzjoni f'dan il-każ tmexxiet mill-Ispettur Rennie Stivala. Ara wkoll: Nutar jeħel 5 snin ħabs wara li ħa l-eluf minn fuq dahar ħafna klijenti